形容日出的诗句
渔翁
[唐] 柳宗元
渔翁夜傍西岩宿,晓汲清湘燃楚竹。
烟销日出不见人,欸乃一声山水绿。
回看天际下中流,岩上无心云相逐。
瑞鹤仙·环滁皆山也
[宋] 黄庭坚
环滁皆山也。望蔚然深秀,琅琊山也。山行六七里,有翼然泉上,醉翁亭也。翁之乐也。得之心、寓之酒也。更野芳佳木,风高日出,景无穷也。
游也。山肴野蔌,酒洌泉香,沸筹觥也。太守醉也。喧哗众宾欢也。况宴酣之乐、非丝非竹,太守乐其乐也。问当时、太守为谁,醉翁是也。
鹧鸪天·月落星稀露气香
[宋] 魏了翁
月落星稀露气香。烟销日出晓光凉。天东扶木三千丈,一片丹心似许长。淇以北,洛之阳。买花移竹且迷藏。九重阊阖开黄道,未信低回两鬓霜。
偈颂一百二十三首
[宋] 释祖钦
云影重重,山色蒙蒙。
天晴日出,柳绿花红。
云门大师飏下乾屎橛,进得清香遍地,
散为万物春风。
日出入行
朝代:唐朝|作者:李白
日出东方隈,似从地底来。
历天又复入西海,六龙所舍安在哉?
其始与终古不息,人非元气,安得与之久徘徊?
草不谢荣于春风,木不怨落于秋天。
谁挥鞭策驱四运?万物兴歇皆自然。
羲和!羲和!汝奚汩没于荒淫之波?
鲁阳何德,驻景挥戈?
逆道违天,矫诬实多。
吾将囊括大块,浩然与溟涬同科!
三月旦日出游
朝代:宋朝|作者:陆文圭
季春已一日,寒气独袭人。
斋中偷小暇,陌上追馀春。
金华古精庐,几劫化微尘。
入门何所见,修竹出墙邻。
迤北过崇明,殿阁何嶙峋。
山房闲不启,俗客来辄嗔。
徐归偃藤床,息我定力均。
残书了一卷,古意含酸辛。
山芽聊止渴,起瀹石泉新。
日出东南隅行
朝代:南北朝|作者:卢思道
初月正如钩,悬光入绮楼。中有可怜妾,如恨亦如羞。
深情出艳语,密意满横眸。楚腰宁且细,孙眉本未愁。
青玉勿当取,双银讵可留。会待东方骑,遥居最上头。
海中观日出
朝代:清朝|作者:朱仕玠
我生守蓬蒿,寸步困偪仄。忽成沧海游,捩眼恣天色。
坤舆漾空虚,洪河洵涓滴。扶桑浇悬根,滇㴐知不隔。
夜半天鸡鸣,霞烧半海赤。绛阙烂温汾,三山下临逼。
掉头顾平地,夜气正黝黑。良久火轮出,游氛渐开辟。
燋劳念冯生,始觇东方白。安知金鸦辉,早射昆崙脊。
冬日出郊二首·一鞭乘兴上山头
朝代:宋朝|作者:王之道
一鞭乘兴上山头,雨脚随风湿破裘。
冬日有情还可爱,忽开云雾见林丘。
大科峰望日出
朝代:明朝|作者:黎民表
炎洲孕灵秀,海澚潜异踪。跻攀极岩险,始穷七十峰。
却倚何睢盱,竞秀皆冲融。驾肩朝群帝,蜿伏腾飞龙。
一气混溟渤,万有开鸿濛。骤陟忧鬓发,凝眄披心胸。
石菌不可拾,金沙或能逢。终营菟裘居,赏心冀来同。